ET Euroopa Liidu Teataja C 55/34

8. detsembril 2008 esitatud hagi — Evropaïki Dynamiki versus komisjon

(Kohtuasi T-554/08)

(2009/C 55/62)

Kohtumenetluse keel: inglise

Pooled

Hageja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreeka) (esindajad: advokaadid N. Korogiannakis, P. Katsimani ja M. Dermitzakis)

Kostja: Euroopa Ühenduste Komisjon

Hageja nõuded

— Tühistada komisjoni maksunduse ja tolliliidu peadirektoraadi otsus, milles lükati tagasi hageja poolt avatud hankemenetluse TAXUD/2007/AO 005 (TIMEA) raames esitatud ühenduse tolli, aktsiisi ja maksuvaldkonna infotöötlusprogrammidega seotud tehnilise nõustamise teenuste pakkumine (ELT 2008/S 203-268728), millest hagejale teatati 26. septembri 2008. aasta kirjas, ja kõik hilisemad asjassepuutuvad otsused, kaasa arvatud otsus sõlmida leping eduka pakkujaga;

— mõista komisjoni maksunduse ja tolliliidu peadirektoraadilt hageja kasuks välja hüvitis kõnealuse hankemenetluse tõttu kantud kahju eest summas 7 638 125 eurot;

— mõista hageja kohtukulud ja muud selle hagiga seotud kulud välja komisjoni maksunduse ja tolliliidu peadirektoraadilt, isegi juhul, kui käesolev hagi jäetakse rahuldamata.

Väited ja peamised argumendid

EÜ artikli 230 alusel esitatud hagis palub hageja tühistada komisjoni maksunduse ja tolliliidu peadirektoraadi otsus, milles lükati tagasi hageja poolt avatud hankemenetluse TAXUD/2007/AO 005 (TIMEA) raames esitatud ühenduse tolli-, aktsiisi- ja maksuvaldkonna infotöötlusprogrammidega seotud nõustamisteenuste pakkumine (ELT 2008/S 203-268728), millest hagejale teatati 26. septembri 2008. aasta kirjas, ja hüvitada kahju EÜ artikli 235 alusel.

Hageja väidab, et hindamiskomisjon tegi pakkumuste lõpphindamisel mitmeid ilmselgeid hindamisvigu. Hageja leiab, et hindamiskomisjon kaldus kõrvale komisjoni üldisest hindamiskorrast ja eiras TIMEA pakkumistingimusi, mille kohaselt hankija peaks hankemenetluse valikuetapis pakkujaga sidet pidama ja küsima täiendavat teavet või selgitusi. Hageja leiab lisaks, et hankija rikkus finantsmääruse artiklit 100 ja hea halduse ning õiguspärast ootuste põhimõtteid. Veel väidab hageja, et hankija kuritarvitas oma võimu ja rikkus finantsmääruse artikli 93 lõikes 1 sätestatud läbipaistvuse ja võrdse kohtlemise põhimõtet.

Hageja väidab, et kostja ei esitanud hagejale kohast analüüsi viimase poolt hindamisaruande kohta tehtud märkuste alusel läbiviidud kontrolli tulemuste kohta.

Hageja väidab, et kostja kohaldas valesti valikukriteeriume eesmärgiga lükata hageja pakkumus tagasi. Seega rikkus kostja komisjoni määruse (EÜ, Euratom) nr 2342/2002 (1) artikli 134 lõiget 2 ja artikli 148 lõiget 3 ning direktiivi 92/50 (2) artikli 32 lõiget 2.

(1) Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1; ELT eriväljaanne 01/04, lk 145).

(2) Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, lk 1; ELT eriväljaanne 06/01, lk 322).